
Sülysáp Város Önkormányzata

Polgármesterétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 3032-9/2015
Előterjesztést készítette: Tóth Krisztina jegyző
Előterjesztés elkészítésének időpontja: 2015. augusztus 6.
Előterjesztést véleményezi: PVB
Döntés módja: nyílt szavazás, egyszerű szótöbbség 

Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének

2015. augusztus 13-án tartandó munkaterv szerinti ülésére

7. napirendhez

Tárgy: Polgármesteri Hivatal létszámfejlesztése
Tisztelt Képviselő-testület!
Mint köztudott Önkormányzatunk 2015. július 1-jével csatlakozott bizonyos ASP rendszerekhez, legfontosabb terület ezek közül a pénzügyi és az adó modul. Ezekre a rendszerekre közvetlenül rálát a Magyar Államkincstár, és sokkal összetettebb munkát igényelnek, mint az eddigi programjaink. Ráadásul jelenleg párhuzamosan kell dolgozniuk a régi és az új rendszerekben, ami tovább emeli a munkaterheket.

Nálunk a helyzetet tovább nehezíti, hogy a kollégák 2011. óta tíz intézményt könyvelnek külön könyveken, ami a környező önkormányzatokhoz viszonyítva kirívóan soknak számít (a legtöbb önkormányzat 5-6 intézménnyel dolgozik).

Részben ennek okán már a tavalyi belső ellenőrzés is kimutatta, hogy az Adó- és Pénzügyi Irodán legalább 1 fő létszámhiányunk mutatkozik.

Jelenleg a Sülysápi Polgármesteri Hivatal 21 köztisztviselői státusszal rendelkezik, melyből 7 fő dolgozik az Adó- és Pénzügyi Irodán (5 pénzügyes, 2 adós). (Összehasonlításul az 5000 fős Szentmártonkátán, illetve a 6400 Fős Tápiószecsőn ugyanennyi a pénzügyesek létszáma, a 4500 fős Kókán pedig 6-an dolgoznak ilyen munkakörben.)

A Magyarország 2015. évi központi költségvetéséről 2014. évi C. törvény alapján önkormányzatunk vonatkozásában az elismert hivatali létszám 23,5 státusz, erre a létszámra kapunk támogatást.

Miután elengedhetetlennek tartom, hogy Önkormányzatunk a pénzügyi és gazdasági folyamatok kezelését és szabályosságát illetően stabil lábakon álljon, javasolom, hogy 1 fővel emeljük a Polgármesteri Hivatal státuszainak számát.

Az új dolgozó bérköltsége az idei évre már biztosított, mivel a közterület-felügyelői státuszon bérmegtakarításunk van, 2016-ban pedig két kolléga is nyugdíjba készül, így akkor ismételten áttekinthetjük a Hivatal létszámhelyzetét. 
Kérem döntésük szíves meghozatalát, a javaslat támogatását.
…/2015. (VIII. 13.) ÖKT határozati javaslat

Sülysáp Város Önkormányzatának Képviselő-testülete
1./ a Sülysápi Polgármesteri Hivatal statisztikai állományát 22 fő köztisztviselő és 2 fő Mt. hatálya alá eső dolgozói létszámban állapítja meg.
2./ felkéri és felhatalmazza a jegyzőt a szükséges intézkedések megtételére.
Határidő: azonnal
Felelős: jegyző
Sülysáp, 2015. augusztus 6.

Horinka László s.k.

